b'\n_START_ARTICLE_\nLupta de la Pa\xc8\x99cani (1918)\n_START_SECTION_\nContextul operativ strategic\n_START_PARAGRAPH_\nDezagregarea armatei ruse dup\xc4\x83 Revolu\xc8\x9bia din Octombrie 1917 a determinat p\xc4\x83r\xc4\x83sirea Frontului rom\xc3\xa2n de apropae totalitatea marilor unit\xc4\x83\xc8\x9bi ale fostei armate \xc8\x9bariste, care au \xc3\xaenceput o mi\xc8\x99care dezorganizat\xc4\x83 de \xc3\xaentoarcere pe teritoriul rusesc._NEWLINE_ \xe2\x80\x9eToate drumurile Moldovei erau acum pline de cete de solda\xc8\x9bi, fugari de pe front, fr\xc3\xa2nturi de unit\xc4\x83\xc8\x9bi f\xc4\x83r\xc4\x83 \xc8\x99efi, sau cu \xc8\x99efi ale\xc8\x99i dintre ofi\xc8\x9beri inferiori ori dintre solda\xc8\x9bi, duc\xc3\xa2nd cu ei arme, tunuri, cai, vehicule \xc8\x99i fondurile statului. Unii luau cu asalt trenurile, gr\xc4\x83m\xc4\x83dindu-se unii peste al\xc8\x9bii pe acoperi\xc8\x99urile vagoanelor, pe sc\xc4\x83ri, pe tampoane, devast\xc3\xa2nd g\xc4\x83rile si vagoanele, amenin\xc8\x9b\xc3\xa2nd cu armele pe ma\xc8\x99ini\xc8\x99ti \xc8\x99i pe func\xc8\x9bionari. Al\xc8\x9bii mergeau \xc3\xaen coloane mai mari sau mai mici pe \xc8\x99osele, ded\xc3\xa2ndu-se la tot felul de neorinduieli \xc8\x99i excese, \xc8\x99i v\xc3\xa2nz\xc3\xa2nd \xc3\xaen alte sate produsul pr\xc4\x83d\xc4\x83ciunilor f\xc4\x83cute aiurea. Pentru a-\xc8\x99i u\xc8\x99ura drumul \xc8\x99i a c\xc3\xae\xc8\x99tiga bani, \xc3\xaencepur\xc4\x83 s\xc4\x83 v\xc3\xaend\xc4\x83 mai pe nimic efectele militare, arme, cai \xc8\x99i chiar tunurile! Moldova cunoscu astfel o nou\xc4\x83. calamitate, aceea a retragerii unei armate dezorganizate.\xe2\x80\x9d  _NEWLINE_\xc3\x8en fa\xc8\x9ba acestei situa\xc8\x9bii, Marele Cartier General rom\xc3\xa2n a dispus o serie de m\xc4\x83suri care vizau: ocuparea sectoarelor de front p\xc4\x83r\xc4\x83site de trupele ruse de c\xc4\x83tre trupe rom\xc3\xa2ne, \xc3\xaemp\xc4\x83r\xc8\x9birea teritoriului Moldovei \xc3\xaen zone militare aflate \xc3\xaen responsabilitatea unor mari unit\xc4\x83\xc8\x9bi rom\xc3\xa2ne \xc8\x99i instituirea unor puncte de control \xc8\x99i \xc3\xaendrumarea a circula\xc8\x9biei, pentru dezarmarea trupelor ruse \xc8\x99i asigurarea deplas\xc4\x83rii acestora c\xc4\x83tre grani\xc8\x9b\xc4\x83, \xc3\xaen mod organizat.\n_START_SECTION_\nFor\xc8\x9be rom\xc3\xa2ne\n_START_PARAGRAPH_\nFor\xc8\x9bele rom\xc3\xa2ne erau reprezentate \xc3\xaen principal de trupe din Divizia 7 Infanterie ( Regimentul  16 Infanterie \xc8\x99i  Brigada 7 Artilerie), precum \xc8\x99i  Regimentul 2 Gr\xc4\x83niceri.\n_START_SECTION_\nFor\xc8\x9be ruse\n_START_PARAGRAPH_\nFor\xc8\x9bele ruse erau reprezentate de unit\xc4\x83\xc8\x9bi ale  Corpului 2 Armat\xc4\x83 (Diviziile 26 \xc8\x99i 84 Infanterie).\n_START_SECTION_\nComandan\xc8\x9bi rom\xc3\xa2ni\n_START_PARAGRAPH_\nComandant al Diviziei 7 Infanterie - General de brigad\xc4\x83 Constantin Sc\xc4\x83ri\xc8\x99oreanu _NEWLINE__NEWLINE_Comandant al Brig\xc4\x83zii 14 Infanterie - Colonel Dumitru Colori _NEWLINE__NEWLINE_Comandant al Brig\xc4\x83zii 7 Artilerie - Colonel Constantin Tulea _NEWLINE__NEWLINE_Comandant al Regimentului 16 Infanterie - Locotenent-colonel Cezar Mihail _NEWLINE__NEWLINE_Comandant al Regimentului 2 Gr\xc4\x83niceri - Locotenent-colonel Dumitru R\xc4\x83dulescu\n_START_SECTION_\nComandan\xc8\x9bi ru\xc8\x99i\n_START_PARAGRAPH_\nComandant al Corpului 2 Armat\xc4\x83 - General Vasili Egorovici Flug\n_START_SECTION_\nDesf\xc4\x83\xc8\x99urarea ac\xc8\x9biunilor militare\n_START_PARAGRAPH_\nDup\xc4\x83 p\xc4\x83r\xc4\x83sirea frontului, trupele ruse s-au \xc3\xaendreaptat spre aliniamentul Roman- Pa\xc8\x99cani, supravegheat de for\xc8\x9be apar\xc8\x9bin\xc3\xa2nd Diviziei 7 Infanterie, care aveau misiunea de a dezarma trupele ruse \xc3\xaen debandad\xc4\x83 \xc8\x99i a le direc\xc8\x9biona spre nordul Basarabiei, \xc3\xaempiedic\xc3\xa2ndu-le totodat\xc4\x83 s\xc4\x83 se \xc3\xaendrepte spre Ia\xc8\x99i. For\xc8\x9bele ruse apar\xc8\x9bin\xc3\xa2nd Corpului 2 Armat\xc4\x83 (Diviziile 26 \xc8\x99i 84 Infanterie) aveau inten\xc8\x9bia de a for\xc8\x9ba trecerea pe la Pa\xc8\x99cani pentru a se uni cu trupele Corpului 18 Armat\xc4\x83 plecate de pe frontul din Bucovina, \xc3\xaen scopul de a executa o ac\xc8\x9biune concertat\xc4\x83 spre Ia\xc8\x99i \xc8\x99i Basarabia. _NEWLINE_\xc3\x8en fa\xc8\x9ba acestora se afla Regimentul 16 Infanterie, av\xc3\xa2nd Batalionul I la Mirosl\xc4\x83ve\xc8\x99ti, Batalionul II la Br\xc4\x83te\xc8\x99ti \xc8\x99i Batalionul III \xc3\xaen rezerv\xc4\x83. Regimentul organizase avanposturi pe principalele c\xc4\x83i de comunica\xc8\x9bii: la Soci, Mo\xc8\x9bca, G\xc3\xa2\xc8\x99te\xc8\x99ti \xc8\x99i Pa\xc8\x99cani._NEWLINE_Dup\xc4\x83 o serie de ciocniri minore \xc3\xaen zilele precedente, la 12/25 ianuarie, o coloan\xc4\x83 ruseasc\xc4\x83 venind de la Criste\xc8\x99ti s-a apropiat de Soci. Trupele ruse refuz\xc4\x83 s\xc4\x83 se supun\xc4\x83 solicit\xc4\x83rilor comandantului rom\xc3\xa2n de a se opri, \xc3\xaempu\xc8\x99c\xc3\xa2ndu-l din spate pe maiorul Butnariu, comandantul Batalionului II/R. 16 I \xc8\x99i atac\xc3\xa2nd din spate cu focuri de pu\xc8\x99c\xc4\x83 \xc8\x99i de mitraliere Compania 7 a aceluia\xc8\x99i regiment. Le iese \xc3\xaenainte spre a-i convinge s\xc4\x83 se supun\xc4\x83 dispozi\xc8\x9biilor comandamentului rus. Incidentul a provocat riposta hot\xc4\x83r\xc3\xa2t\xc4\x83 a trupelor rom\xc3\xa2ne. Bateriile Brig\xc4\x83zii 7 Artilerie execut\xc4\x83 un foc precis \xc3\xaempr\xc4\x83\xc8\x99tiind trupele ruse din marginea de sud-est a satului Soci care fug \xc3\xaen debandad\xc4\x83. Regimentul 16 Infanterie declan\xc8\x99eaz\xc4\x83 un atac general. Batalionul I a ocupat satele Soci \xc8\x99i Boureni, iar Batalionul II a ocupat satul Sodomeni, unde erau retran\xc8\x99ate trupele ruse, care s-au predat cu un bogat material de r\xc4\x83zboi.\n_START_SECTION_\nRezultate \xc8\x99i urm\xc4\x83ri\n_START_PARAGRAPH_\nFor\xc8\x9bele ruse s-au retras \xc3\xaen debandad\xc4\x83 spre nord, \xc3\xaen direc\xc8\x9bia Dr\xc4\x83gu\xc8\x99eni, Ciumule\xc8\x99ti, F\xc4\x83lticeni. Trupele rom\xc3\xa2ne dezarmeaz\xc4\x83 succesiv Regimentul 104 Infanterie cu cinci mitraliere \xc8\x99i Regimentele 335 \xc8\x99i 336 Infanterie ruse. Divizia 26 Infanterie rus\xc4\x83 s-a predat \xc3\xaen \xc3\xaentregime la Timi\xc8\x99e\xc8\x99ti, depun\xc3\xa2nd armele \xc8\x99i fiind \xc3\xaendrumat\xc4\x83 spre nordul Basarabiei, pe itinerarul stabilit de comandamentul rom\xc3\xa2n.'